Það ekki á hverjum degi sem heil brú sést auglýst til sölu en um síðustu mánaðamót birtist auglýsing þess efnis í Bændablaðinu. Brúin er allnokkurt mannvirki en áhugasamir virðast ekki láta það á sig fá og viðbrögðin hafa ekki látið á sér standa.
Í auglýsingunni segir meðal annars að brúin sé sextán metrar að lengd og tvískipt, aksturbreidd þrír komma tveir metrar og gólfið sé trégólf. Ásett verð er fjögurhundruð og fimmtíuþúsund fyrir brúna komna upp á flutningavagn.
Björn Bjarndal Jónsson skógarverkfræðingur og kona hans eiga jörð að Kluftum í uppsveitum Árnessýslu og þar er umrædda brú að finna. Nú þurfa þau að losna við brúna því verið er laga veg sem brúin tilheyrir og til stendur að skipta henni út fyrir vegræsi sem leiða ána undir veginn og þola umferð þyngri farartækja.
Að sögns Björn hafa undirtektirnar verið líflegar frá því auglýsingin birtist.
Já heyrðu, þessi auglýsing hefur nú þýtt það að ég hef kynnst skemmtilegu fólki hringinn í kringum landið, reyndar í gegnum síma en aðeins hitt líka. En undirtektirnar hafa verið mjög góðar og nokkrar fyrirspurnir hafa komið um brúna, sko.
Björn segir fólk almennt ekki setja fyrir sig þó brúin sé býsna fyrirferðarmikil og vigt hennar telji í tonnum.
Flutningarnir kannski standa aðeins í fólki en það er ekkert sem er óleysanlegt, og allt frá því að menn hafa séð fyrir sér að koma bara á öflugri dráttarvél með aftanívagn og flytja hana þannig, en ég reikna nú að brúin verði flutt á, hvað heitir það, stór svona trailer þegar hún verður flutt.
Björn segist hafa auglýst brúna því hann hafi séð fyrir sér að hún myndi nýtast yfir einhvern óbrúaðan bæjarlækinn, enda sé hún völundarsmíð sem á nóg eftir.
16 metra löng brú var nýverið auglýst til sölu. Áhugasamir virðast ekki hafa áhyggjur af stærð hennar né þyngd og áhuginn er mikill.